Testamente wat slegs die manlike geslag laat erf is onwettig - Jy en die RegJy en die Reg
Tuis › Artikels › Testamente wat slegs die manlike geslag laat erf is onwettig
'n Klousule in 'n testament wat meer as 100 jaar gelede uitgevoer is en aanvoer dat vroulike afstammelinge nie plase mag erf nie, is deur die konstitusionele hof onwettig verklaar.
Die konstitusionele hof het beslis dat die Wet op Gelykheid die maatstaf moet wees om die gedrag van 'n privaat persoon te evalueer, veral wanneer dié persoon se gedrag 'n impak op 'n ander persoon se reg op gelykheid mag hê.
In November 1902 onderteken Karel Johannes Cornelius de Jager en sy vrou, Catherine Dorothea de Jager, 'n testament waarin hulle sekere plase aan hul kinders nalaat. Hierdie erfporsie was onderworpe aan die voorwaarde dat die plase slegs deur manlike afstammelinge geërf mag word, tot in die derde geslag.
In 1957 is die eiendomme onder hierdie voorwaarde vererf. Die erfgename het ingesluit Kalvyn de Jager en sy twee broers, Cornelius en John. John sterf later sonder 'n kind van die manlike geslag en sy aandeel in die plase is gelykop tussen Kalvyn en Cornelius verdeel. Toe Cornelius oorlede is, het sy halfaandeel in die plase oorgegaan na sy seuns, Albertus, Frederick en Arnoldus. Toe Kalvyn in 2015 oorlede is, het hy egter nie kinders van die manlike geslag gehad nie – net vyf dogters.
Ingevolge klousule sewe van die testateur se testament, kon die halfaandeel van Kalvyn de Jager nie aan sy vyf dogters oorgedra word nie, hoewel hy dit in sy testament aan hulle bemaak het. Die susters het aanvanklik die hooggeregshof genader, wat hul aansoek van die hand gewys het. Daarna het hul die appèlhof genader, wat dieselfde gedoen het.
Die vyf susters het daarna die saak na die konstitusionele hof gebring, wat hul appèl bekragtig het en die bevele wat deur die hooggeregs- en appèlhof gemaak ​​is, tersyde gestel.
"Die bepalings in die aanhef tot die Wet op Gelykheid maak die aard daarvan en beoogde doel baie duidelik. Die doel van demokrasie vereis die uitwissing van enige ongelykhede, veral waar daar sistemies van aard opgetree word, en waar ongelykhede wat in die Suid-Afrikaanse geskiedenis deur kolonialisme, apartheid en patriargie voortgebring is, na vore tree," het waarnemende regter Margaret Victor gesê. Volgens Victor skep hierdie vryheid van testasie 'n geslagsvooroordeel ten gunste van mans.
Die dogters se deursettingsvermoë het op die ou end vrugte afgewerp en die plase kon deur hulle geërf word.